בספרו של **יהל דורון** (חצי מהצמד המוזיקלי "גיא ויהל") מתגלה זווית חדשה, רעננה ומפתיעה של היוצר המוזיקלי והזמר. הרבה כיווני אוויר שלא באו לביטוי עד כה, חופש מחשבה מוחלט, עולם יצרי מאוד ולפעמים אפל, או גרוטסקי.

הספר **ביום שאמרת לי שאת אוהבת אותי** מביא 20 סיפורים קצרים שכתב יהל בשנים האחרונות. הסיפורים מתרחשים בדרך כלל במציאות המוכֶּרת. זו שמערימה על הישראלי הצעיר תיק כלכלי כבד ומעיק, או צורך דוחֵק למצוא אהבה או להתאוורר. ואז בא הטוויסט בעלילה שמביא את גיבור הסיפור אל חוף מבטחים, או לפחות לחיק תובנה חדשה.

המפנה המפתיע בסיפורים לא רק משעשע (או מזוויע לפעמים), הוא מעורר מחשבה.

למשל, מי מגן על מי? המבוגר על הילד? המבוגר על הילד שבתוכו, או הילד על הילד שבתוך אביו? ומה קורה מעבר לקווים האדומים של המוסר החברתי, או לשודד בנק בימי קורונה שמגלה שרק הוא שכח את המסכה?

ישנם סיפורים שכל כך מתיישבים עם המציאות, עד שהם נראים אמיתיים לגמרי, ואחרים מפליגים למחוזות חופשיים ממגבלות הזמן והאפשר. עבר והווה, מציאות ומציאות חלופית רוקדים בהם חבוקים ומסתחררים בעיניים עצומות, או פקוחות באימה.

בכתיבה אמינה, כנה וסוחפת יוצר יהל מעין ז׳אנר אסקפיסטי שמספק חוויית בריחה מהחיים אל מחוזות הדמיון הפרוע, ונוגע בנקודות עמוקות שמעסיקות את כל בני האדם באשר הם: אהבה, כסף, חלומות, סקס, פחדים, ילדים והצלחה.